2023 6 27
LT
Europos Sąjungos oficialusis leidinys
C 224/41
Rytuose vietovė ribojasi su Sevenų priekalnėmis; šiaurėje – su klintiniu Liusano masyvų, kurio aukščiausias taškas yra Bukė kalnas (630 m); rytuose ir pietuose – su didelėmis, dažnai miškais apaugusiomis klintinėmis plynaukštėmis, skiriančiomis Nimo, Somjero ir Ronos slėnio kraštus.
Galiausiai iš šiaurės vakarų į pietryčius vietovę vagoja didžiausias vietos hidrografinio tinklo elementas – Gardono upė.
Geografinė vietovė plyti ant daugiausia klintinio substrato, o vynuogynai dažniausiai auga akmeninguose ir negiliuose kalvų dirvožemiuose.
Šios vietovės klimatas – Viduržemio jūros, tačiau nuosaikesnis, nes vietovė išsidėsčiusi atokiau nuo pakrantės, o joje esantys kalnai mažina jūros įtaką.
Todėl temperatūros skirtumai čia didesni nei pakrantėje, o vidutinė metinė temperatūra vietovės šiaurės vakaruose yra 1–2 laipsniais mažesnė nei pietryčiuose.
Šiam pereinamajam klimatui visų pirma būdingos ne tokios stiprios vasaros sausros.
Per metus iškrenta apie 700 mm kritulių, tačiau jų kiekis dėl rudenį kartais labai gausaus lietaus, vadinamųjų Sevenų liūčių, kiekvienais metais gali labai skirtis.
Taigi geografinė vietovė plyti mišrios augalininkystės kraštovaizdyje, kur ant kalvų visur auga vynuogės, o natūralią augmeniją sudaro akmeniniai ir pūkuotieji ąžuolai – tikras šios pereinamojo klimato vietovės atspindys.
Ištisus šimtmečius vynuogės buvo Izeso regiono istorijos ir žemės ūkio dalis.
Gausu įrodymų, kad vynuogės šioje vietovėje buvo auginamos jau nuo romėnų laikų.
Vynuogės buvo auginamos ir vėliau, viduramžiais, o krikščionių dvasininkams jos įgijo svarbią simbolinę reikšmę – kaip tik todėl pirmieji vyskupai tapo vynuogių augintojais.
Nuo XV a. minimi Izeso hercogystėje augantys kokybiški vynuogynai ir iškilūs vynai.
Nuo to laiko, nepaisant viena po kitos pasitaikiusių krizių, kartu su alyvmedžiais, šalia derlingesnių, javais apsėtų lygumų, ant kalvų augantys vynuogynai išliko nepamainoma kraštovaizdžio dalimi.
Ūkių nuosavybės struktūroje vyraujantys maži mišrios augalininkystės ūkiai paspartino vynuogių auginimą ant kalvų; tokie vynuogynai ypač išplito XVIII a. atsiradus dvigubam užimtumui, kai tekstilės pramonės darbininkai taip pat nedideliuose sklypeliuose augindavo vynuoges.
Nuo 1981 m. vynams buvo suteikta „Vin de Pays de l’Uzège“ (krašto vynų) nuoroda, o 1992 m. jie buvo pripažinti „Duché d’Uzès“ krašto vynais, kuriems buvo taikomos griežtesnės gamybos sąlygos ir parinktos Viduržemio jūros regiono veislių vynuogės.
Atsižvelgdama į vietovės klimato ir dirvožemio ypatumus, asociacija ėmėsi veiksmų, kad nustatytų vynuogių auginimo vietoves, o tai leido gamintojams vynuogių veisles auginti joms tinkamiausiose vietose siekiant sustiprinti vynų autentiškumą.
Vynuogynai buvo pertvarkyti pasodinus pačias iškiliausias Viduržemio jūros regiono veisles „Syrah N“ ir „Grenache N“ raudoniesiems ir rožiniams vynams, taip pat „Grenache blanc B“ ir „Viognier B“ baltiesiems vynams.
2010 m. 32 privačios ir 11 kooperatinių vyno daryklų pateikė SKVN paraiškas beveik 9 000 hektolitrų vyno; raudonieji vynai sudaro 60 % produkcijos, rožiniai – 25 %, baltieji – 15 %.
8.2.
Priežastiniai ryšiai Dėl ypatingos SKVN „Duché d’Uzès“ geografinės vietovės padėties Sevenų, Langedoko bei Provanso kryžkelėje ir Viduržemio jūros regiono pereinamojo klimato Viduržemio jūros regiono vynuogių veislės joje gali lėtai nokti, o tai nulemia vynų, kuriems būdingas elegantiškumas, vaisiškumas ir gaivumas, savitumą.
Vyndarių praktinė patirtis, pasirinktos vien Viduržemio jūros regiono veislių vynuogės ir apgalvotai parinktos jų auginimo vietovės leido įvairias veisles sodinti tokiomis sąlygomis, kuriose optimaliai atsiskleidžia jų savybės.
Iš tiesų pirmenybė visada teikiama gerą padėtį pasaulio šalių atžvilgiu užimantiems sklypams su negiliu, akmeningu ir labai laidžiu dirvožemiu.
Be to, pirmieji Sevenų priekalniai nulemia didelius dienos ir nakties temperatūrų skirtumus.
Būtent toks temperatūros skirtumas, ypač vėsios naktys, leidžia vynuogėms lėtai nokti, skatina susidaryti tam tikrą spalvą ir išsaugo uogų rūgštingumą ir aromatą – išskirtines gaivių ir vaisiškų SKVN „Duché d’Uzès“ vynų savybes.
„Grenache N“ vynuogių veislė suteikia tirštumo, sodrumo ir itin elegantiško intensyvaus vaisiškumo.